สรุปงาน F8 เฟซบุ๊คในอนาคตจะเป็นยังไง
ถ้าถามว่าอีก 5 ปีข้างหน้า แอปต่างๆ ของบริษัทเฟซบุ๊คจะหน้าตาแบบไหน ในงาน F8 นี้จะเล่าถึงสิ่งที่จะเกิดขึ้นกับเฟซบุ๊คในอนาคต งาน F8 มีอะไรเกิดขึ้นบ้าง  ลงทุนแมนจะเล่าให้ฟัง
3 พ.ค. 2561

สรุปงาน F8 เฟซบุ๊คในอนาคตจะเป็นยังไง / โดย ลงทุนแมน
ถ้าถามว่าอีก 5 ปีข้างหน้า
แอปต่างๆ ของบริษัทเฟซบุ๊คจะหน้าตาแบบไหน
ในงาน F8 นี้จะเล่าถึงสิ่งที่จะเกิดขึ้นกับเฟซบุ๊คในอนาคต
งาน F8 มีอะไรเกิดขึ้นบ้าง
ลงทุนแมนจะเล่าให้ฟัง
หลังจากที่เฟซบุ๊คมีเรื่องราวข้อมูลรั่วไหลจนเป็นเรื่องใหญ่
ในงาน F8 มาร์ค ซักเคอร์เบิร์ก ได้หยิบเรื่องนี้มาเปิดงานทันที
แสดงถึงว่ามาร์คยังคงให้ความสำคัญกับเรื่องนี้อยู่มาก
ในสมัยการเลือกตั้งของ Donald Trump เฟซบุ๊คได้ถูกแทรกแซงโดยรัสเซีย มีการแพร่ข่าวปลอมที่มีผลต่อการเลือกตั้ง
สำหรับการแก้ปัญหานี้ เฟซบุ๊คได้สร้าง AI เพื่อตรวจจับ Fake Accounts รวมถึงการร่วมมือกับรัฐบาลเพื่อระบุสิ่งที่จะส่งผลต่อการเลือกตั้ง
เครื่องมือต่อมาคือ Ads Transparency Tool สำหรับโพสที่เป็นการโฆษณาเกี่ยวกับการเมือง เราสามารถกดดูข้อมูลการตั้งโฆษณาได้ว่า งบประมาณเท่าไหร่ ยิงโฆษณาไปที่ไหนบ้าง
เฟซบุ๊คได้มีการนำระบบการตรวจจับ Spam และ Fake Accounts มาใช้สำหรับบุคคลทั่วไปด้วย
รวมถึงระบบ Fact Checker เพื่อตรวจจับข่าวลือต่างๆ (Hoaxes) ถ้าเป็นข่าวลือที่ไม่เหมาะสมระบบจะมี tag เตือนกำกับ หรือนำออกไปจากระบบ
อย่างที่เราทราบกันว่าเกิดกรณีข้อมูลรั่วไหลจากกรณีของ Cambridge Analytica
เฟซบุ๊คจึงตั้งใจที่จะดำเนินการตามกฎหมาย GDPR ที่ใช้ในประเทศในกลุ่ม EU ไปประยุกต์ใช้ในประเทศอื่นด้วย เพื่อทำให้เป็นมาตรฐานเดียวกัน
GDPR คืออะไร
General Data Protection Regulation เป็นกฎหมายของ EU เพื่อควบคุมการนำข้อมูลส่วนบุคคลต่างๆ ออกจาก EU ไปใช้หาผลประโยชน์ รวมถึงความมั่นคงของ EU ด้วย
ซึ่งถ้ามีการนำข้อมูลไปใช้อย่างไม่ถูกต้อง และไม่ได้รับอนุญาตจะถูกปรับเงินสูงถึง 4% ของรายได้ทั้งหมด หรือมากกว่านั้น
ระบบที่เกิดขึ้นของเฟซบุ๊คคือ มีการแจ้งเตือนให้ผู้ใช้ตั้งค่า Privacy และ การที่จะสามารถกดปุ่ม clear history ได้เพื่อที่จะได้ลบประวัติการใช้ออกไปได้
แล้วแอปต่างๆ ของบริษัท เฟซบุ๊ค มีลูกเล่นอะไรใหม่ๆ บ้าง ?
เฟซบุ๊คจะมีระบบหาคู่คล้ายโปรแกรม Tinder
เฟซบุ๊คจะเน้น Market Place ฟังก์ชันนี้เราน่าจะได้เห็นกันสักพักแล้ว ถ้าเฟซบุ๊คสามารถทำได้สำเร็จ ผลกระทบน่าจะตกไปอยู่กับบริษัท E-commerce ทั้งหลายทันที เพราะว่าฐานผู้ใช้เฟซบุ๊คมีมากถึง 2,000 ล้านคน แต่ก็อาจจะไม่ใช่เรื่องที่จะเกิดขึ้นได้ง่ายๆ ที่จะให้คนเปลี่ยนมาซื้อของในเฟซบุ๊ค
และสุดท้ายคือระบบการโพสรูป 3D เพื่อรองรับเทคโนโลยี AR/VR ที่จะมีมากขึ้นในอนาคต
แอป Instagram
รู้หรือไม่ว่าอินสตาแกรมกำลังจะมี Group Video ลักษณะเดียวกับใน Skype
และ Instagram จะมี AR Camera Effect ที่ทำให้เราสามารถเล่นลูกเล่นเพิ่มเติมได้เวลามีการถ่ายภาพหรือวีดีโอ
สิ่งที่น่าสนใจต่อมาคือ WhatsApp Business
ถ้าเราเคยค้นหาชื่อบริษัท หรือ ร้านอาหารใน Google ผลลัพธ์ที่ได้ออกมาก็จะเป็น ชื่อร้าน ที่อยู่ เวลาทำการ และเบอร์โทรศัพท์ ซึ่งแอปนี้จะสามารถทำได้เหมือนกัน
แล้วถ้าพูดถึงอนาคตที่ไกลกว่านั้นไปอีกเฟซบุ๊คมองถึงอะไรอยู่ ?
อย่างที่เราพอทราบกันว่าเป้าหมายของ Facebook คือการเชื่อมต่อคนเข้าด้วยกัน
ตอนนี้เฟซบุ๊คมองว่าเทคโนโลยี VR น่าจะตอบโจทย์มากที่สุด และสิ่งที่จำเป็นสำหรับการพัฒนาก็คือ AI นี่เอง
สำหรับการพัฒนา AI ในครั้งนี้ไม่ได้มีแค่ เฟซบุ๊คเพียงอย่างเดียวแต่เกิดขึ้นในบริษัทเทคโนโลยีทั่วโลก ไม่ว่าจะเป็น Google หรือ Amazon
นี่อาจแสดงถึงว่าเทคโนโลยีในยุคต่อไปน่าจะมี AI อยู่เกือบทั้งหมด
AI คือ การเรียนรู้ด้วยตนเองของคอมพิวเตอร์
ตัวอย่างของการพัฒนา AI ที่เกิดขึ้นคือ
ในสมัยก่อนเมื่อเราอัพโหลดรูปคัพเค้ก AI อาจจะบอกได้เพียงแค่ว่านี่คือเค้ก
แต่ตอนนี้ AI สามารถบอกได้แล้วว่าเป็นคัพเค้ก จากการเรียนรู้ของ AI ผ่าน Hashtag ของคนทั่วโลก
สำหรับวิดีโอ ตอนนี้ AI มีการจับลักษณะท่าทางต่างๆ เพื่อการวิเคราะห์ที่แม่นยำจนสามารถบอกได้ว่าบุคคลที่อยู่ในวีดีโอกำลังทำอะไรอยู่
ในการแปลภาษา AI จะมีการเรียนรู้เพื่อการแปลที่ถูกต้องมากขึ้นเรื่อยๆ จากการเรียนรู้บทสนทนาที่เกิดขึ้นจากทั่วโลก
และในที่สุด AI จะทำให้ VR มีความสมจริง จนภาพที่แสดงในงาน F8 แทบแยกไม่ออกแล้วว่าภาพไหนคือภาพจริง ภาพไหนคือภาพเสมือน
หลายๆ คนอาจจะคิดว่า อีกนานกว่าที่เทคโนโลยีเหล่านี้จะเข้ามา
ถ้าเราลองย้อนไปเมื่อ 10 ปีที่แล้ว เราอาจจะถามว่ามีใครใช้สมาร์ทโฟนบ้าง
แต่ปัจจุบันเรากลับต้องถามว่า มีใครบ้างที่ยังไม่มีสมาร์ทโฟน
เช่นเดียวกัน
ในอนาคต
แทนที่จะถามว่ามีใครใช้ VR บ้าง
เราอาจจะต้องถามใหม่ว่า มีใครบ้างที่ยังไม่มี VR
เรื่องนี้กำลังเกิดขึ้นโดยที่เราอาจจะไม่รู้ตัว..
----------------------
ติดตามบทความของลงทุนแมน ได้ที่
-บล็อกดิท 
-อินสตาแกรม 
-ทวิตเตอร์ 
-ไลน์ 
----------------------